วันอังคารที่ 10 สิงหาคม 2564
กองทัพบก และ สธ. ชี้แจงข้อวิจารณ์ทหารใน จ.เลย ได้รับวัคซีนไฟเซอร์
รองโฆษกกองทัพบก ระบุว่านายทหารชั้นประทวนได้รับการฉีดวัคซีนไฟเซอร์ เป็นนายสิบพยาบาล ปฏิบัติงานอยู่ที่ รพ.ค่ายศรีสองรักษ์ มณฑลทหารบกที่ 28 จ.เลย และเป็นกำลังพลสายแพทย์ด่านหน้าดูแลผู้ป่วยโควิด รพ.สนาม จ.เลย (แห่งที่3) จริง
วันที่ 9 สิงหาคม 2564 พ.อ.หญิง ศิริจันทร์ งาทอง รองโฆษกกองทัพบก กล่าวถึงกรณีนายทหารชั้นประทวนได้รับการฉีดวัคซีนไฟเซอร์ ว่าบุคคลดังกล่าว เป็นนายทหารชั้นประทวน ตำแหน่ง นายสิบพยาบาล หมวดทหารเสนารักษ์ ปฏิบัติงานอยู่ที่โรงพยาบาลค่ายศรีสองรักษ์ มณฑลทหารบกที่ 28 จังหวัดเลย และเป็นกำลังพลสายแพทย์ด่านหน้า ที่ปฏิบัติงานดูแลผู้ป่วยโควิด โรงพยาบาลสนามจังหวัดเลย(แห่งที่3)ที่ตั้งอยู่ในค่ายศรีสองรักษ์ซึ่งมณฑลทหารบกที่ 28 ได้สนับสนุนพื้นที่ในค่ายทหารจัดตั้งเป็นโรงพยาบาลสนามของจังหวัดเลย โดยใช้อาคารของศูนย์ฝึกนักศึกษาวิชาทหาร 2 อาคาร รองรับผู้ป่วยโควิดได้ 380 เตียง เปิดดำเนินการตั้งแต่เดือนกรกฎาคม 2564 ปัจจุบันมีผู้ป่วยโควิด(สีเขียว)เข้ารับการรักษา 50 คน และเป็นไปตามนโยบายของกองทัพบกที่ให้หน่วยทหารสนับสนุนอาคารสถานที่และบุคลากรในการดูแลประชาชนในสถานการณ์โควิดหรือการตั้งเป็นโรงพยาบาลสนามสนับสนุนแต่ละจังหวัดอย่างเต็มศักยภาพ
ปัจจุบันการฉีดวัคซีนไฟเซอร์ของจังหวัดเลยนั้น ทางสาธารณสุขจังหวัดได้ฉีดให้กับบุคลากรทางการแพทย์ตามหลักเกณฑ์ และกำลังพลดังกล่าวเป็นบุคลากรด่านหน้าที่ปฏิบัติงานดูแลผู้ป่วยโควิด ในโรงพยาบาลสนามของจังหวัดเลย อยู่ในกลุ่มเป้าหมายที่จะได้รับการฉีดวัคซีนตามหลักเกณฑ์และเงื่อนไขที่ทางกระทรวงสาธารณสุขและคณะกรรมการโรคติดต่อจังหวัดเลยเป็นผู้กำหนด ทางหน่วยทหารจึงได้ส่งรายชื่อกำลังพลขอรับวัคซีนและได้รับการฉีดวัคซีนเมื่อ 8 สิงหาคมที่ผ่านมา สำหรับการโพสต์ที่อาจสร้างความสับสนให้กับสังคม ทางกำลังพลได้ขออภัยมายังทุกท่านด้วย
ทั้งนี้ รองผู้ว่าราชการจังหวัดเลย, นายแพทย์สาธารณสุขจังหวัด และผู้อำนวยการโรงพยาบาลค่ายศรีสองรักษ์ ได้แถลงชี้แจงข้อมูลต่อสื่อมวลชนในภาพรวมของการบริหารจัดการวัคซีนโดยภาพรวมแล้ว พร้อมระบุเป็นเจ้าหน้าที่ด่านหน้าที่ได้รับวัคซีนตามหลักเกณฑ์จริง
ด้าน นพ.ณรงค์ สายวงศ์ รองปลัดกระทรวงสาธารณสุข และโฆษกกระทรวงสาธารณสุข กล่าวว่า ได้ประสานยังผู้ตรวจราชการกระทรวงสาธารณสุข เขตสุขภาพที่ 8 ให้ดำเนินการชี้แจงข้อเท็จจริงกรณีที่เกิดขึ้น เนื่องจากเป็นเรื่องที่เกิดขึ้นในจังหวัดที่รับผิดชอบ และได้รับรายงานว่า วันนี้ (9 สิงหาคม 2564) นพ.ปรีดา วรหาร นายแพทย์สาธารณสุขจังหวัดเลย และ พ.ท.ครรชิต ดำรงค์พิวัฒน์ ผู้อำนวยการโรงพยาบาลค่ายศรีสองรัก ได้ร่วมกันชี้แจงข้อเท็จจริงประเด็นดังกล่าว ในการแถลงสถานการณ์โรคโควิด-19 ประจำวัน ที่ศูนย์บริหารสถานการณ์โรคโควิด-19 จ.เลย โดยมี นายโสภณ สุวรรณรัตน์ รองผู้ว่าราชการจังหวัดเลย เป็นประธานการแถลงข่าว
จากการตรวจสอบทหารที่ได้รับการฉีดวัคซีนตามที่เป็นข่าวนั้น พบว่าเป็นทหารที่ดูแลผู้ป่วยอยู่ในโรงพยาบาลสนาม ที่มณฑลทหารบกที่ 28 ชื่อ ส.อ.นพดล มณีชื่น ปัจจุบันเป็นนายสิบพยาบาล ประจำหมวดพลเสนารักษ์ โรงพยาบาลค่ายศรีสองรัก ปฏิบัติหน้าที่เป็นบุคลากรทางการแพทย์ของโรงพยาบาลค่ายศรีสองรัก เดิม ส.อ.นพดลได้ไปจองวัคซีนโมเดอร์นาไว้ ซึ่งมีกำหนดจะได้รับวัคซีนในเดือนตุลาคม 2564 แต่สถานการณ์โรคโควิด-19 ในพื้นที่ จ.เลย ซึ่งเป็นพื้นที่ควบคุมสูงสุด ขณะเดียวกันโรงพยาบาลค่ายศรีสองรักได้รับผู้ป่วยโควิด-19 เข้ารับการรักษาแล้ว 1 ราย ตั้งแต่วันที่ 4 สิงหาคม 2564 ด้วยความห่วงใยของผู้บังคับบัญชาต่อกำลังพลสายแพทย์ให้ได้รับวัคซีนทุกนาย หน่วยจึงได้ส่งรายชื่อของกำลังพลรายนี้ไปรับวัคซีนไฟเซอร์ตามเงื่อนไขของสำนักสาธารณสุขจังหวัดกำหนด
ทั้งนี้ จังหวัดเลยได้รับวัคซีนไฟเซอร์ ล็อตแรก จำนวน 2,212 โดส ได้กำหนดกลุ่มเป้าหมายตามแนวทางของกระทรวงสาธารณสุข ได้แก่ กลุ่มบุคลากรทางการแพทย์และสาธารณสุขด่านหน้าทุกคน เจ้าหน้าที่ที่ต้องสัมผัสผู้ป่วยโควิด-19 จากการปฏิบัติงาน เช่น แผนกผู้ป่วยวิกฤต โรงพยาบาลสนาม เจ้าหน้าที่ห้องปฏิบัติการ เจ้าหน้าที่สอบสวนโรค เจ้าหน้าที่ปฏิบัติงานในสถานกักกัน หรือปฏิบัติงานที่เกี่ยวข้องกับภารกิจดูแลผู้ป่วยโควิด-19 อื่นๆ ตามพิจารณาของสถานพยาบาลหน่วยงานต้นสังกัด